钦定古今图书集成/明伦汇编/官常典/第581卷 > 潘旦
## 钦定古今图书集成/明伦汇编/官常典/第581卷 > 潘旦

按《明外史唐胄传》：“旦字希周，珍族子。弘治末进士，知
漳州邵武，三迁浙江左布政使，斥羡金不取。嘉靖八
年，擢右副都御史，抚治郧阳，数平巨寇，累迁刑部右
侍郎。十五年冬，以兵部左侍郎提督两广军务。诏起
复毛伯温讨安南。旦行过其里，语之曰：‘安南非门庭
寇，公宜以终丧辞。往来之间，少缓师期，俟其闻命求
款，因抚之，可百全也’。”旦抵广，适安南使至，驰疏言：“莫
登庸之篡黎氏，犹黎氏之篡陈氏也。朝廷将兴问罪
师，登庸即有求贡之使，何尝不畏天威。乞容臣等观
变，待彼国自定。若登庸奉表献琛，于中国体足矣，岂必穷兵万里哉？”章下礼、兵二部。族父珍适以言得罪，
尚书严嵩、张瓒绌旦议，不用。会伯温入都，见旦疏，不
悦，言总督任重，宜择知兵者。遂改旦南京兵部，以张
经代之。未行，引疾乞休。且言：伯温一入朝，辄敢移督
抚大臣。他日得志，何所不为。帝怒，勒致仕。将还，吏白
例支库金为道里费。旦笑曰：“吾以不妄取为例。”卒，赠
工部尚书。